
Гъэплъыгъуэ зэманым зыхуагъэхьэзыр
Адыгей.Республикэм и къалащхьэ Мейкъуапэ гъэплъыгъуэ зэманым зыхуегъэхьэзыр, пIалъэм къитIасэу, лэжьыгъэр тэмэму ирагъэкIуэкI.
Мейкъуапэ и Iэтащхьэ Наролин Александр зыщигъэгъуэзащ коммунальнэ IуэхущIапIэхэр гъэплъыгъуэ зэманым зэрыхуэхьэзырым, лэжьыгъэр зэрекIуэкIым. «АТЭК» АО-м и «Майкопские тепловые сети» къудамэм и унафэщI Скрипниченкэ Игорь зэрыжиIамкIэ, котельнэхэм я процент 70-р бжьыхьэ-щIымахуэ гъэплъыгъуэм хуэхьэзырщ. Наролин Александр коммунальнэ лэжьакIуэхэм яхуигъэуващ мы Iуэхум жэуаплыныгъэ яхэлъу бгъэдыхьэну.
ПщIэ хуащI
Абхъаз.Республикэм и Президент Хаджимбэ Рауль 2008 гъэм Осетие Ипщэм къыщыхъуа зауэм хэкIуэдахэм я фэеплъым пщIэ зэрахуищIым и щыхьэту, щыIащ Осетие Ипщэм и посольствэу Абхъазым щыIэм. Абы щIыгъуащ Абхъазым и унафэщIхэр, Урысейм и лIыкIуэу Абхъазым щыIэ Григорьев Семён, Приднестровьем и лIыкIуэу Абхъазым щыIэ Купалбэ Гарри сымэ.
2008 гъэм шыщхьэуIум и 8-м и жэщым Куржым и дзэхэр теуащ Осетие Ипщэм. ЩIыналъэм щыпсэухэр яхъумэн мурадкIэ Урысей Федерацэм и унафэщIхэм абы дзэхэр ягъэкIуащ икIи щIыпIэм ирагъэкъэбзыкIыжащ куржыдзэхэр. 2008 гъэм шыщхьэуIум и 26-м Москва Абхъазымрэ Осетие Ипщэмрэ къэралыгъуэ щхьэ-хуэу къилъытащ.
Гъэ еджэгъуэщIэм зыхуащI
Къэрэшей-Шэрджэс.Республикэм шыщхьэуIум и 19-м ирихьэлIэу къыщапщытэнущ еджапIэ псори 2017 — 2018 гъэ еджэгъуэм зэрыхуэхьэзырыр.
Дэтхэнэ еджапIэри гъэ еджэгъуэщIэм зэрыхуэхьэзырыр къэпщытэным теухуа лэжьыгъэр яублащ шыщхьэуIум и 1-м. Къэрэшей-Шэрджэсым курыт еджапIи 179-рэ, сабий сади 129-рэ, щIэныгъэ гуэдзэнымкIэ IуэхущIапIэ 76-рэ, курыт IэщIагъэ щрагъэгъуэт IуэхущIапIэ 20 иIэщ.
Комиссэм хэтхэр йоплъ а IуэхущIапIэхэм санитар-эпидемиологие мардэм, мафIэсым зыщыхъумэным, террорым пэщIэтыным теухуауэ хабзэм къигъэувхэр зэрыщагъэзащIэм, сабийхэм ирагъэшхым. IуэхущIапIэ зыбжанэм я лIыкIуэ зыхэт комиссэм ныкъусаныгъэ къыщIигъэщмэ, шыщхьэуIум и кIэм нэсыху ягъэзэкIуэжын хуейщ.
УЭРДОКЪУЭ Женя.
